Puolustusministeri Jussi Niinistö (sin.) sanoo sanomalehti Hufvudstadsbladetille (siirryt toiseen palveluun), että ahvenanmaalaisten pitäisi suorittaa siviilipalvelus, kuten muidenkin suomalaisten, jotka eivät suorita asepalvelusta.

Ahvenanmaan itsehallintolain mukaan ahvenanmaalaisten ei tarvitse suorittaa asepalvelusta, vaan sen sijaan he voivat palvella luotsi- ja majakkalaitoksella tai jossain muualla siviilihallinnossa. Niinistön mielestä laista on kuitenkin tullut kuollut kirjain eli määräys, jota ei käytännössä noudateta.

Niinistön mielestä ahvenanmaalaisten siviilipalvelusajan pitäisi olla yhtä pitkä kuin muuallakin Suomessa eli 347 päivää

Puolustusministeri sanoo, ettei ole vielä ehtinyt ajatella käytännön yksityiskohtia, kuten sitä, suorittaisivatko ahvenanmaalaiset siviilipalveluksensa Ahvenanmaalla vai muualla Manner-Suomessa. Niinistö huomauttaa lehdelle, että perustuslaissa sanotaan, että kaikkien Suomen kansalaisten velvollisuus on ottaa osaa maan puolustamiseen.

Kysymys ahvenanmaalaisten siviilipalveluksesta on noussut esiin Ahvenanmaan itsehallintolain uudistamisen yhteydessä.

Ahvenanmaan kansanedustaja Mats Löfström (r.) sanoo Hufvudstadsbladetille, että hän ja hänen eduskuntaryhmänsä eivät tue Niinistön linjaa asiassa. Löfström huomauttaa, että Ahvenanmaa on demilitarisoitu eikä Suomen yleinen asepalvelus siksi koske saarta.

Löfströmin mukaan asepalveluksen ja siviilipalveluksen rakenteesta voidaan kyllä keskustella, mutta asiasta ei pitäisi keskustella Ahvenanmaan itsehallintolain uudistamisen yhteydessä.